
注讘讜讚讛 讝专讛 住讝 注"讗 - 驻讬专讜砖 砖讟讬讬谞讝诇抓

讚讘专讬 讛讻诇 讗住讜专讛 砖讜讜讚讗讬 住驻讙讛 诪专讬讞 讛讬讬谉, 讘驻转 爪讜谞谞转 讜讞讘讬转 诪讙讜驻讛 鈥� 讚讘专讬 讛讻诇 诪讜转专转 讛驻转, 诇讗 谞讞诇拽讜 讗诇讗 讘驻转 讞诪讛 讜讞讘讬转 诪讙讜驻讛, 讗讜 讘驻转 爪讜谞谞转 讜讞讘讬转 驻转讜讞讛. 讜讛讗 讚讬讚讬 [讜讝讜 砖诇讬] 讻诇讜诪专, 讛讚讬谉 砖讗谞讬 讗讜住专 讘讜, 讘讘转 转讬讛讗, 谞诪讬 [讙诐 讻谉] 讻驻转 讞诪讛 讜讞讘讬转 驻转讜讞讛 讚诪讬 [谞讞砖讘], 讜讛讻诇 诪讜讚讬诐 砖讛讜讗 讗住讜专.


讗 砖谞讬谞讜 讘诪砖谞讛: 讝讛 讛讻诇诇, 讻诇 砖讘讛谞讗转讜 讘谞讜转谉 讟注诐 诇砖讘讞 讛专讬讛讜 讗讜住专. 讗讘诇 讻诇 砖谞讜转谉 讟注诐 诇驻讙诐, 讻讙讜谉 讞讜诪抓 砖诇 讗讬住讜专 讘讙专讬住讬诐 鈥� 讗讬谞讜 讗讜住专. 讗诪专 专讘 讬讛讜讚讛 讗诪专 砖诪讜讗诇: 讛讻讬 讛诇讻转讗 [讻讱 讛讬讗 讛讛诇讻讛].


讜注讜讚 讗诪专 专讘 讬讛讜讚讛 讗诪专 砖诪讜讗诇: 诇讗 砖谞讜 讗诇讗 砖谞驻诇 讛讞讜诪抓 诇转讜讱 讙专讬住讬谉 专讜转讞讬谉, 砖讗讝 讟注诪讜 驻讜讙诐, 讗讘诇 讗诐 谞驻诇 诇转讜讱 讙专讬住讬谉 爪讜谞谞讬谉 讛专讬 讗讝 讛讞讜诪抓 诪砖讘讬讞 讟注诐 讛讙专讬住讬谉, 讜讙诐 讗诐 讗讞专 讻讱 讛专转讬讞谉 (讞讬诪诐 讗转 讛转注专讜讘转), 谞注砖讛 讻诪讬 砖讛砖讘讬讞 诪转讞讬诇讛 讜诇讘住讜祝 驻讙诐, 讜讗住讜专, 诇驻讬 砖诪转讞讬诇讛 讛讬讛 讟注诪讜 讘讛诐 诇砖讘讞.


讜讻谉 讻讬 讗转讗 [讻讗砖专 讘讗] 专讘讬谉 诪讗专抓 讬砖专讗诇 诪住专 讻讬 讻讱 讗诪专 专讘讛 讘专 讘专 讞谞讛 讗诪专 专' 讬讜讞谞谉: 诇讗 砖谞讜 讗诇讗 砖谞驻诇 诇转讜讱 讙专讬住讬谉 专讜转讞讬谉, 讗讘诇 谞驻诇 诇转讜讱 讙专讬住讬谉 爪讜谞谞讬谉 讜讛专转讬讞谉, 谞注砖讛 讻诪讬 砖讛砖讘讬讞 讜诇讘住讜祝 驻讙诐, 讜讗住讜专. 讜讻谉 讻讬 讗转讗 [讻讗砖专 讘讗] 专讘 讚讬诪讬 讗诪专 讻谉 讘砖诐 专' 讬讜讞谞谉. 讜注讜讚 讛讜住讬祝: 讜讻讱 讛讬讜 注讜砖讬谉 讘注专讘讬 砖讘转讜转 讘爪讬驻讜专讬 讘讙专讬住讬谉 讜讞讜诪抓, 讜拽讜专讗讬谉 讗讜转诐 讘诇砖讜谉 砖讘讞 砖讞诇讬讬诐.


讘 讗诪专 专讬砖 诇拽讬砖: 谞讜转谉 讟注诐 诇驻讙诐 砖讗诪专讜 砖讗讬谞讜 讗讜住专, 讛讙讚专转讜 讛讬讗 鈥� 诇讗 砖讬讗诪专讜 注诇 诪讗讻诇 讝讛: 拽讚讬专讛 讝讜 讞住讬专讛 诪诇讞, 讗讜 讬转讬专讛 诪诇讞, 讞住讬专讛 转讘诇讬谉, 讗讜 讬转讬专讛 转讘诇讬谉, 讜讘讙诇诇 讝讛 谞驻讙诐 讟注诪讛 注诇 讬讚讬 讛讗讬住讜专. 讗诇讗 讗讬讝讛讜 讟注诐 诇驻讙诐? 讻诇 砖讗讬谉 拽讚讬专转 讛转讘砖讬诇 讞住讬专讛 讻诇讜诐 诪诇讞 讗讜 转讘诇讬谉, 讜讗讬谞讛 谞讗讻诇转 专拽 诪驻谞讬 讗讬住讜专 讝讛 砖驻讙诪讛.


讜讗讬讻讗 讚讗诪专讬 [讜讬砖 砖讗讜诪专讬诐] 讘诇砖讜谉 讗讞专转, 讜诇讛拽诇: 讗诪专 专讬砖 诇拽讬砖: 谞讜转谉 讟注诐 诇驻讙诐 砖讗诪专讜, 讗讬谉 讗讜诪专讬谉: 拽讚讬专讛 讝讜 讞住讬专讛 诪诇讞, 讬转讬专讛 诪诇讞, 讞住讬专讛 转讘诇讬谉, 讬转讬专讛 转讘诇讬谉, 讜诪驻谞讬 讝讛 讙专诐 讛讗讬住讜专 诇转讘砖讬诇 砖讬讬驻讙诐. 讗诇讗 讛砖转讗 诪讬讛讗 讛讗 驻讙诪讛 [注讻砖讬讜 讛专讬 讛讬讗 驻讙讜诪讛] 讜讻讬讜谉 砖讘驻讜注诇 讛讬讗 驻讙讜诪讛 讛专讬 讝讛 诪讜转专.


讙 讜注讜讚 讘注谞讬谉 讗讬住讜专 砖谞转注专讘 讘讛讬转专. 讗诪专 专' 讗讘讛讜 讗诪专 专' 讬讜讞谞谉: 讻诇 砖讟注诪讜 讜讙诐 诪诪砖讜 砖诇 讛讗讬住讜专 谞讬讻专 讘讛讬转专 鈥� 讗住讜专 诇讗讻讬诇讛 讜诇讜拽讬谉 注诇讬讜, 讜讝讛讜 砖拽讬讘诇谞讜 讘诪住讜专转, 砖讛讗讜讻诇 讻讝讬转 诪转注专讜讘转 讛讗讬住讜专 讘讻讚讬 讗讻讬诇转 驻专住, 砖讬砖 讘转注专讜讘转 砖讬注讜专 讝讛 砖诇 讞爪讬 讻讻专 诇讞诐 ("驻专住") 谞讞砖讘 讻讗讬诇讜 讛讬讛 讗讜讻诇 诪谉 讛讗讬住讜专 注爪诪讜.

